ประกาศอธิบดีกรมสรรพากร

 เกี่ยวกับภาษีเงินได้ (ฉบับที่ 356)

 เรื่อง กำหนดวิธีการและเงื่อนไข เพื่อการยกเว้นภาษีเงินได้ สำหรับเงินได้เท่าที่ได้จ่าย

เป็นค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถ

 ที่ได้รับความเสียหายจากพายุโซนร้อนปาบึก

 อาศัยอำนาจตามความในข้อ 2 แห่งกฎกระทรวง ฉบับที่ 342 (พ.ศ. 2562) ออกตามความ
ในประมวลรัษฎากร ว่าด้วยการยกเว้นรัษฎากร อธิบดีกรมสรรพากรกำหนดวิธีการและเงื่อนไขเพื่อการยกเว้นภาษีเงินได้ สำหรับเงินได้เท่าที่ได้จ่ายเป็นค่าซ่อมแซมหรือค่าวัสดุหรืออุปกรณ์ในการซ่อมแซมรถ
หรืออุปกรณ์หรือสิ่งอำนวยความสะดวกในรถ ที่ได้รับความเสียหายจากพายุโซนร้อนปาบึก ดังต่อไปนี้

 ข้อ 1 การยกเว้นภาษีเงินได้สำหรับเงินได้เท่าที่ได้จ่ายเป็นค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถ ที่ได้รับความเสียหายจากพายุโซนร้อนปาบึก ซึ่งได้จ่ายระหว่างวันที่ 3 มกราคม พ.ศ. 2562 ถึงวันที่ 31 มีนาคม พ.ศ. 2562 ตามจำนวนที่จ่ายจริง แต่รวมกันทั้งหมดแล้วไม่เกินสามหมื่นบาท ให้เป็นไปตามวิธีการและเงื่อนไข ดังนี้

 (1) รถที่ได้รับความเสียหายต้องเป็นรถตามกฎหมายว่าด้วยรถยนต์หรือตามกฎหมายว่าด้วย
การขนส่งทางบก โดยรถหรืออุปกรณ์หรือสิ่งอำนวยความสะดวกในรถนั้นได้รับความเสียหายจากพายุโซนร้อนปาบึก ในขณะที่รถดังกล่าวอยู่ในพื้นที่ที่ทางราชการประกาศให้เป็นเขตพื้นที่ประสบสาธารณภัยหรือเขต
การให้ความช่วยเหลือผู้ประสบภัยพิบัติกรณีฉุกเฉิน

 (2) ผู้มีเงินได้ซึ่งมีหน้าที่เสียภาษีเงินได้บุคคลธรรมดา ต้องมิใช่ห้างหุ้นส่วนสามัญหรือคณะบุคคลที่มิใช่นิติบุคคล

 ผู้มีเงินได้ตามวรรคหนึ่ง ต้องมีหลักฐานที่แสดงความเป็นเจ้าของกรรมสิทธิ์ในรถ หรือกรณีที่ผู้มีเงินได้เป็นผู้เช่าซื้อ ต้องมีหลักฐานแสดงการเช่าซื้อรถ ซึ่งเป็นรถที่ได้รับความเสียหายจากพายุโซนร้อนปาบึกตาม (1) ดังนี้

 (ก) กรณีที่ผู้มีเงินได้เป็นเจ้าของกรรมสิทธิ์ในรถ ได้แก่ หนังสือสัญญาซื้อขายรถ ใบคู่มือ
จดทะเบียนรถซึ่งมีชื่อผู้มีเงินได้เป็นเจ้าของกรรมสิทธิ์ในรถ เอกสารตารางกรมธรรม์ประกันภัยรถ
หรือหลักฐานอื่นใดที่แสดงได้ว่าผู้มีเงินได้เป็นเจ้าของกรรมสิทธิ์ในรถ

 (ข) กรณีที่ผู้มีเงินได้เป็นผู้เช่าซื้อรถ ได้แก่ หนังสือสัญญาเช่าซื้อ หรือเอกสารอื่นใดที่แสดงได้ว่าผู้มีเงินได้เป็นผู้เช่าซื้อรถ

/ (ค) กรณีที่ ...

 (ค) กรณีที่ผู้มีเงินได้มีสามีหรือภริยาและเป็นเจ้าของกรรมสิทธิ์ในรถที่สามีหรือภริยา
ได้กรรมสิทธิ์มาระหว่างสมรสและเป็นสินสมรส โดยผู้มีเงินได้ซึ่งเป็นสามีหรือภริยาไม่มีชื่อในเอกสาร
ที่แสดงความเป็นเจ้าของกรรมสิทธิ์ในรถ หลักฐานที่แสดงได้ว่าเป็นเจ้าของกรรมสิทธิ์ในรถ ได้แก่ หลักฐานตาม (ก) ที่มีชื่อของสามีหรือภริยาของผู้มีเงินได้ ประกอบกับใบทะเบียนสมรส

 (3) กรณีที่ผู้มีเงินได้ตาม (2) เป็นผู้จ่ายค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถ ที่ได้รับความเสียหายจากพายุโซนร้อนปาบึกตาม (1)
ให้ได้รับสิทธิยกเว้นภาษีเงินได้ ดังต่อไปนี้

 (ก) กรณีที่ผู้มีเงินได้คนเดียว จ่ายค่าใช้จ่ายดังกล่าวในรถหนึ่งคัน ให้ได้รับสิทธิยกเว้นภาษีเงินได้ตามจำนวนที่จ่ายจริงแต่ไม่เกินสามหมื่นบาท

 (ข) กรณีที่ผู้มีเงินได้มากกว่าหนึ่งคน จ่ายค่าใช้จ่ายดังกล่าวในรถหนึ่งคัน ให้ผู้มีเงินได้ทุกคนได้รับสิทธิยกเว้นภาษีเงินได้ โดยเฉลี่ยการได้รับยกเว้นภาษีเงินได้ตามส่วนของค่าใช้จ่ายดังกล่าวที่ผู้มีเงินได้แต่ละคนได้จ่ายไปในการซ่อมแซมรถนั้น แต่รวมกันแล้วต้องไม่เกินสามหมื่นบาท

 (ค) กรณีที่ผู้มีเงินได้จ่ายค่าใช้จ่ายดังกล่าวในรถมากกว่าหนึ่งคัน ไม่ว่าค่าใช้จ่ายดังกล่าวสำหรับรถแต่ละคันจะเข้าลักษณะตาม (ก) หรือ (ข) แล้วแต่กรณี ให้ผู้มีเงินได้ได้รับสิทธิยกเว้นภาษีเงินได้ตามจำนวนที่จ่ายจริง เมื่อรวมทุกคันแล้วต้องไม่เกินสามหมื่นบาท

 (4) ค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถตาม (3) รวมถึงค่าซ่อมแซมหรือค่าวัสดุหรืออุปกรณ์ดังต่อไปนี้ ระบบแอร์ ระบบเครื่องยนต์
ระบบช่วงล่างรถยนต์ สี เบาะ วิทยุ

 (5) กรณีที่สามีหรือภริยามีเงินได้ฝ่ายเดียว ไม่ว่าสามีหรือภริยาเป็นผู้จ่ายค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถ ที่ได้รับความเสียหาย
จากพายุโซนร้อนปาบึกตาม (1) ให้สามีหรือภริยาผู้มีเงินได้ได้รับสิทธิยกเว้นภาษีเงินได้ตามหลักเกณฑ์
ใน (2) (3) และ (4)

 (6) กรณีที่สามีและภริยาต่างฝ่ายต่างเป็นผู้มีเงินได้ และต่างฝ่ายต่างจ่ายค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถ ที่ได้รับความเสียหาย
จากพายุโซนร้อนปาบึกตาม (1) ให้สามีและภริยาต่างฝ่ายต่างได้รับยกเว้นภาษีเงินได้ตามหลักเกณฑ์
ใน (2) (3) และ (4)

 ข้อ 2 ผู้มีเงินได้ที่ใช้สิทธิยกเว้นภาษีเงินได้ตามข้อ 1 ต้องจัดทำแบบแสดงการใช้สิทธิยกเว้นภาษีเงินได้ โดยมีข้อความอย่างน้อยตามแบบแนบท้ายประกาศนี้และต้องมีเอกสารหลักฐานดังต่อไปนี้พร้อมให้เจ้าพนักงานประเมินตรวจสอบได้

 (1) เอกสารการจ่ายเงินค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถ ที่เสียหายเนื่องจากพายุโซนร้อนปาบึกที่แสดงชื่อพร้อมที่อยู่และลายมือชื่อของผู้รับเงิน ชื่อของผู้จ่ายเงิน วัน เดือน ปี ที่จ่าย รายการที่จ่าย และจำนวนเงินที่จ่าย หรือหลักฐานอื่นที่พิสูจน์หรือแสดงได้ว่าผู้มีเงินได้เป็นผู้จ่ายเงินค่าซ่อมแซมหรือค่าวัสดุหรืออุปกรณ์ในการซ่อมแซมรถ หรืออุปกรณ์หรือสิ่งอำนวยความสะดวกในรถนั้น

/ (2) เอกสาร ...

 (2) เอกสารหลักฐานตามข้อ 1 (2)

 ผู้มีเงินได้จะยื่นแบบแสดงการใช้สิทธิยกเว้นภาษีเงินได้และภาพถ่ายเอกสารตาม (1) และ (2) พร้อมกับการยื่นแบบแสดงรายการภาษีเงินได้บุคคลธรรมดาก็ได้

 ข้อ 3 การได้รับยกเว้นภาษีเงินได้ตามประกาศนี้ ให้ผู้มีเงินได้นำเงินได้ที่ได้รับยกเว้นภาษี
ไปคำนวณหักจากเงินได้พึงประเมินตามมาตรา 40 แห่งประมวลรัษฎากร เมื่อได้หักตามมาตรา 42 ทวิ
ถึงมาตรา 46 แห่งประมวลรัษฎากรแล้ว

 ข้อ 4 ประกาศนี้ให้ใช้บังคับสำหรับเงินได้พึงประเมินประจำปีภาษี พ.ศ. 2562

 ประกาศ ณ วันที่ 18 ตุลาคม พ.ศ. 2562

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร